Ritratt: Michal Parzuchowski, unsplash.com  Qabelxejn jixraq nirringrazzjaw lill-grupp ta' individwi li qed iwasslu għarfien kontinwu fost il-pubbliku, u jagħtu sapport u sostenn lill-ġenituri li qed ibatu minħabba kliem kontrihom li jingħad lil uliedhom, u aġir xejn xieraq li jġarrbu fil-konfront tagħhom quddiem uliedhom stess. Dawn il-persuni li qed jgħinuhom, qed iwasslu messaġġ pożittiv li jwieżen lill-ġenituri f'dawn il-mumenti ebsin għat-trobbija tal-ulied. L-Oppożizzjoni Nazzjonalista hija konxja minn dawn iċ-ċirkostanzi fil-familji tagħna u tapprezza ferm il-kontribut li qed jagħti dan il-grupp fil-komunitajiet tagħha, bl-appoġġ xieraq u meta meħtieġ ta' persuni professjonisti fosthom ta' psikoterapisti u avukati. Hu grupp iffurmat minn persuni ta' kuxjenza li qed jaħdmu b'mod attiv biex itaffu l-uġigħ ta' din il-ġerħa soċjali. Dawn il-familji fit-tbatija jaqsmu l-esperjenza tagħhom magħna l-politiċi u aħna fid-dmir li nagħtu widen għall-ħtiġijiet tagħhom u nwettqu politika li ttejjeb il-pożizzjoni tagħhom biex bil-parti tagħna nwieżnu l-weġgħat tagħhom ukoll. Jitolbuna nipproponu bidliet u titjib fil-qrati tal-familja għax is-sitwazzjoni attwali mhix feliċi. Hemm każijiet li ilhom ikarkru s-snin, miżgħuda burokrazija u jinħass distakk qawwi bejn is-sistema u r-realtà tal-familji mġarrba. Il-qasam tal-familji, bħala s-sisien tas-soċjetà Maltija, huwa wieħed għall-qalb ferm tal-Partit Nazzjonalista, għall-Kap tal-Partit Bernard Grech li ħadem fih għal snin twal bħala avukat, u għalina l-Kelliema tal-PN iffukati fuq il-familji, it-tfal, l-anzjani, il-persuni b'diżabbiltà, il-faqar, il-pensjonijiet u l-bqija. It-tbatija fost it-tfal minħabba diffikultajiet bejn il-ġenituri toħloq tip ta' faqar ġdid li jħalli konsegwenzi fuq it-trobbija, il-benesseri u l-edukazzjoni tagħhom, li tant huma meħtieġa biex il-ġenerazzjonijiet futuri jkollhom familji aħjar minn tal-lum. L-inkwiet, xi drabi bla bżonn, bejn il-koppji u l-qraba tagħhom qed jieħu fit-tul wisq u jħalli warajh ħafna feriti. Din is-sitwazzjoni qed tkompli titgħarraq għax il-Gvern Laburista la għandu pjan sod għal dan il-qasam, u lanqas mhu jinvesti kif xieraq. Il-Korp tal-Pulizija jeħtieġ ikun attrezzat aħjar biex jittratta dawn il-każijiet, aktar u aktar meta tkun involuta xi għamla ta' vjolenza domestika. Nemmnu kemm jista' jkun fi trobbija indaqs, b'involviment adegwat tal-esperti fil-proċess skont il-ħtieġa u skont il-każ. Il-membri tal-ġudikatura u l-avukati li jaħdmu fil-qasam jixirqilhom aktar taħriġ biex ikunu speċjalizzati aħjar, il-proċessi jeħtieġu l-involviment tal-esperti mill-bidu nett, filwaqt li jeħtieġ issir enfasi u aktar sensibilizzazzjoni tal-hekk imsejħa "parental alienation". L-Oppożizzjoni Nazzjonalista qed taħdem u tikkonsulta ma' psikologi u esperti legali biex dan il-kunċett jiġi rikonoxxut kif xieraq fil-liġijiet ċivili u kriminali ta' pajjiżna. Dwar dan is-suġġett, hemm bosta letteratura u riċerka, u f'pajjiżna l-partijiet ikkonċernati u involuti jeħtieġu taħriġ u prattika aħjar dwaru. Hemm bżonn ukoll qafas legali li jipproteġi lill-minorenni minn ġenituri aljenaturi abbażi ta' riċerka stabbilita ta' Marcus P., O'Sullivan B., Baker A., Bernet W., Miller S., Gottlieb L., Warshak R., Bone M. J., u Harman J. J., fost l-oħrajn. Il-ġenituri aljenaturi b'mod egoist ma jkunux qed jaraw il-ġid ta' wliedhom u jkunu qed ipoġġu iżjed melħ fuq il-ferita għal uliedhom. Iżda fl-istess waqt ikunu qed jagħmlu ħsara lilhom stess, għax mill-esperjenza tagħna fost in-nies, bosta persuni li meta kienu tfal għaddew minn dawn l-esperjenzi, jgħidulna li t-"tixwix" (kif sejħulu huma) minn ġenitur/qraba kontra l-ġenitur l-ieħor jagħmel ħsarat irreparabbli fihom u jwassal biex iġagħalhom jippuntaw subgħajhom lejn il-persuni li jkunu jxewxuhom. Fost id-diversi rakkomandazzjonijiet li jippreżentaw uħud mill-esperti msemmija hawn fuq, hemm li l-ulied jinżammu għal mill-inqas 90 jum 'il bogħod mill-ġenitur aljenatur. Barra minn hekk, jisħqu wkoll fuq l-importanza li l-faċilitajiet fil-qrati tal-familja jkunu adegwati għall-minorenni. Dwar dawn iż-żewġ punti u oħrajn issoktat id-diskussjoni fostna d-Deputati tal-PN u se nkunu qed inressqu l-proposti tagħna lill-gvern għall-ġid u fl-interess tat-tfal, għall-benesseri tas-soċjetà, għal titjib fis-sistema ġudizzjarja tagħna, u b'kunsiderazzjoni xierqa għall-familji vulnerabbli li jkunu għaddejjin minn proċedimenti bħal dawn. Minkejja li l-Ministeru għall-Kura tat-Tfal, Solidarjetà Soċjali u l-Familja għażel li jħalli barra lill-Oppożizzjoni mill-Kumitat Tekniku dwar il-Parental Alienation, aħna qed nikkonsultaw kontinwament lill-esperti u lil NGO Maltija partikolari speċjalizzata fil-parental alienation biex anki f'dan il-qasam inkunu proattivi u pożittivi. Allaħares isir ballun politiku, anzi nemmnu li ż-żewġ naħat tal-Kamra għandna nżommu quddiem għajnejna l-ewwel u qabel kollox l-interess tal-minorenni, u d-deċiżjonijiet għandhom jissejsu qabelxejn fuq x'inhu ta' ġid għal uliedna.